Alan en Nadine: 'n sprokie word waar | News24
Alan en Nadine: 'n sprokie word waar
Allan Louet en Nadine Visser het op 2 Oktober vanjaar uit die seer van die verlede gestap en hulle liefde met 'n emosiegevulde huwelikseremonie by Mentorskraal vervul. Foto: VERSKAF
ALAN Louett en Nadine Visser het op 2 Oktober, vanjaar uit die seer van die verlede gestap en hul liefde met 'n emosiegevulde huwelikseremonie by Mentorskraal vervul.
Twee mammas het Kupido gespeel toe Nadine net vyf-tien was, en besluit dié twee is vir mekaar gebore. En toe begin Alan, 'n Nico Malan-oudleerling, se vele kuiers in Brakpan – ses keer elke jaar vir drie jaar lank – op sy kragtige BMW 7800 ST-padmotorfiets. Sonder om te stop – behalwe vir die noodsaaklike; baie selde per vliegtuig, en per motor toe hy haar na drie jaar Jeffreysbaai toe bring sodat sy naby hom kan wees. Dít nadat sy haar skoolloopbaan by die Hoërskool Die Anker in Brakpan voltooi het. Die langafstandverhouding het die toets deurstaan.
Hulle het baie motorfiets gery – hy altyd die versigtige een in die middel van die linkerbaan. En dit was altyd ongelukvry. Maar bietjie meer as vyftien maande gelede was hulle om 18:20 op die N2 buite die Kareedouw-pad, met 'n vriend op sy eie motorfiets agter hulle. Soos gewoonlik op die motorspoor, toe Nadine ineens voel sy moet bid. Daarna het sy niks meer onthou nie.
Volgens die ooggetuie het 'n wit motor skielik by aan-komende verkeer verbygesteek en Alan se fiets op die kant getref. Die fiets was vir 150 meter buite beheer en Alan en Nadine is soos lappoppe rondgeslinger, terwyl die bestuurder in sy motor bly sit het.
Nadine se regterbeen was onmiddellik vergruis. Alan se arm en voet is gebreek, terwyl die helfte van sy kuit feitlik afgeskeur was.
Die ambulans het veertig minute later opgedaag en hulle na Port Elizabeth vervoer, nadat konstabels van die SAPD die ongelukstoneel besoek het. Haar been is dieselfde aand geamputeer; en weens bloedsomloopprobleme en onhoudbare pyn, het Alan vanjaar op 28 Junie sy regterbeen laat amputeer. Hy het tien operasies ondergaan. Nadat Nadine later geval het, moes sy weer terug teater toe. Alan is twee keer in die hospitaal bygebring nadat sy hart gaan staan het.
'n Saak van roekelose en nalatige bestuur teen die motorbestuurder kom binnekort weer voor die hof.
Hulle is filosofies oor die skielike ommeswaai in hul leefstyl. Dit het gebeur, daar is geen kwade gevoelens nie. Hy bewonder haar lojaliteit, en sy opregte vriendskap steun haar. Hulle kyk uit na die toekoms, want hulle ge-loof is geanker.
Brian Paddy, self 'n geamputeerde, skryf: "Hulle liefde het aanhou groei, en ek en my vrou Jenny was bevoorreg om hierdie pragtige paartjie (op 2 Oktober, vanjaar) te sien trou. Jy moes sluk aan die knop in jou keel en trane afvee toe hulle met hul prosteses in die gang afstap. Ons wens julle begrip toe op jul reis in die toekoms. Julle is 'n inspirasie vir almal wat teenspoed moet oorkom."
As 'n sprokie 'n moeilike verhaal is om te glo – hierdie een is nie. Hulle is dapper en staan sterk. Hulle het oorwin.